Grethe Rostbøll (KF), 1997-11-27:
Der skal ikke herske nogen tvivl om, at vi fra De Konservatives side er yderst positive over for ideen og idégrundlaget bag Danmarks Grundforskningsfond, og der er meget god grund til at glæde sig over den fornemme evaluering, der er gennemført af de 23 første centre.
I skrift og tale har forskningsminister Jytte Hilden erklæret sin varme tilslutning til fonden og i den skriftlige fremsættelse endda så hjerteligt, at man næsten kunne tro, at ministeren selv havde opfundet fonden.
Der står: »Vi satsede rigtigt i 1991, da vi oprettede fonden«.
Vi hører ellers så ofte fra regeringen og fra forskningsministeren, at alle de fortræffelige ting er sket efter den borgerlige regerings tid, men vi er glade for, at ministeren har denne varme og hjertelige opfattelse af Grundforskningsfonden, og Socialdemokratiet stemte da også for den, da den blev vedtaget.
Men det er lidt som i folkeeventyrene
, når ministeren
Og jeg har lyst til at citere fra Karen Blixens »Et familieselskab i Helsingør«, da den gamle madam Beck kommer på besøg hos søstrene: »Sådan bar herskaber sig altid ad, de bemægtigede sig alt, hvad man havde, om det så var et spøgelse.«
Det er jo det, forskningsministeren gør med Grundforskningsfonden, men vi er ikke desto mindre meget, meget godt tilfredse med, at den nuværende socialdemokratiske forskningsminister er så positiv.
Socialdemokratiet har ikke ubetinget holdt så meget af det, man dengang betegnede som en borgerlig konstruktion.
Det har ikke altid været Socialdemokratiets livret, og tidligere ministre i forskningsministerens embede har sagt, at den skulle man se at få has på.
Det kan selvfølgelig synes lidt ejendommeligt, når vi netop står med en fornem fond med et fornemt arbejde, som alle er enige om er godt.
Alle politisk centralt placerede partier er enige om, at det er et meget fornemt arbejde, som man netop nu skal i gang med at ændre.
Vi ønsker i Det Konservative Folkeparti færrest mulige ændringer af fondens status.
Vi prioriterer friheden, fondens uafhængighed, fondens politiske uafhængighed, fondens uafhængighed af det øvrige forskningsmiljø meget højt.
Den frihed betyder, at man har kunnet gå ind med indsatsområder, som det øvrige forskningsmiljø ikke magtede.
Det er min opfattelse, at vi i udvalget kan forhandle os frem til en løsning på de fleste formelle problemer.
Det er min bedste overbevisning, at forskningsministeren har en vilje til at fastholde fondens uafhængighed.
Det har ministeren givet udtryk for. Jeg mener ikke, vi må have mere hastværk, end vi har tid til at høre de svar, man har bedt om i forskningsmiljøet, og de høringssvar kommer først ind den 5. december.
Det vil være naturligt, at både regering og opposition har tid til at læse dem omhyggeligt. Vi har presset på for at få fondens betingelser taget op.
Det har vi ikke gjort af strukturelle grunde, vi har gjort det af økonomiske grunde.
Vi er opmærksomme på, at hvis en del af centrene, måske 75 pct., skal fortsætte, så skal der føres penge til.
Det er selvfølgelig det, der er humlen i det.
Vi ser hellere to andre muligheder.
Den ene del, at staten overtager inflationssikringen, og den anden del, at der tilføres kapital til fonden.
Vi vil gerne drøfte andre økonomiske modeller end regeringens model.
Vi vil gerne spørge til fondens vurdering
af det reelle investeringsbehov.
Der har været en vis opsparing.
Der er i virkeligheden penge til de første år til at fortsætte det, man gerne vil fortsætte, og det er vores opfattelse, at vi må se det samlede investeringsbehov i forhold til den model, vi kan skaffe flertal for, og se det i relation til de samlede forskningsbevillinger.